Arne Aleksander Sandberg

**Arne Aleksander Sandberg** (1925–2006) var en norsk kunstmaler og arkitektonisk fargedesigner.

## Familiebakgrunn
Arne Sandberg vokste opp i Tvetenveien 12 i Østre Aker. Hans far, Einar Aleksander Sandberg (1899-1938) var fargehandler. Da faren døde mens Arne så vidt var nådd tenårene, og hans to yngre brødre gikk på barneskolen, ble det deres mor, Harriet Sandberg (1902-1983), som i sin vanskelige stilling som enke måtte sørge for guttenes oppvekst og utdannelse i løpet av krigsårene. Atten år gammel måtte dessuten Arne rømme til Etnedal i Valdres for å unnslippe innkalling til krigstjeneste for tyskerne. Flukten ble arrangert ved hjelp av en onkel som var lokomotivfører. For å unngå kontroll på Østbanestasjonen sto Arne klar i Loenga, og lokomotivfører Erik Walseth Bjørge (1893-1974) tillot seg å sakke så mye på farten at det med en hjelpende hånd, og en åpen dør, ble mulig å hoppe på uten at noen merket det.

Arne Sandberg ble gift med Anna Hougaard (1923-2013) i 1948. De fikk tre sønner – Espen, Pål og Per, som vokste opp i Kringkollen på Bøler.

## Utdannelse
Han var elev ved Carl von Hannos malerskole i Oslo 1941–1942, og studerte senere ved Statens Håndverks- og Kunstindustriskole under veiledning av bl.a. Thorbjørn Lie-Jørgensen, 1942-1946.

I regi av Unge Kunstneres Samfunn tok Sandberg ved jubileumsutstillingen i Bergen i april 1947, sammen med Ole Berg, Gunnar S. Gundersen og Urban J. Willumsen, som alle ble beskrevet som svært lovende talenter (Johannesen 1963:58).

Ved selve debuten hos Hammarlunds Kunsthandel i Oslo i oktober 1947 oppnådde den unge kunstner ingen større uttelling for maleriene i store formater, fremholdt kunsthistorikeren Leif Østby, mens maleriene i mindre format, «f.eks. billedet med fyrlykten og den hvite båten, både malerisk og som komposisjon virket tiltalende» (Østby 1948:69). *Morgenposten*s anmelder mente tvert imot alle de halvt hundre maleriene vakte berettiget begeistring med sine naturalistiske motiv. De brøt på avgjørende vis med hva en var blitt vant til å se blant samtidens yngre kunstnere.

Sandberg ble senere kjent for sine stemningsfulle, ekspresjonistiske landskaper med varme, ofte overraskende fargesammensetninger, og grunnleggende bruk av jordfarger. Av Reidar Revold ble han også omtalt som en lyrisk kunstner med noe kraftige anslag (Revold 1953:304). Enkelte andre kritikere mente dog at Arne Sandbergs lavmælte stil kunne virke noe tørr «i det koloristiske», sammenstilt med andre, mer fargeglade kollegers bilder.

## Kunstnerlønn og stipendiereiser
Den første studiereisen gikk til Paris i 1948. I kjølvannet av dette oppholdet tok Arne og Anne Sandberg til seg en gutt, Jean-Marie, som del av et større, internasjonalt prosjekt i kjølvannet av siste verdenskrig for å hjelpe underernærte, europeiske barn. Etter dette ble det knyttet nære kontakter til Frankrike og fransk kultur, noe som resulterte i flere studieturer og opphold der. Men det ble også foretatt flere studiereiser til Sverige, Danmark, Tyskland, England og Spania.

Han mottok siden 1982 Statens garantiinntekt for kunstnere. Arne Sandberg var medlem Unge Kunstneres Samfunn og av Landsforeningen Norske Malere, og satt med stemmerett i Bildende Kunstneres Styre.

## Kollektivutstillinger
*Høstutstillingen, 1945-1948.
*Høstutstillingen, 1963.
*Vårutstillingen i Unge Kunstneres Samfunn, 1942.
*Jubileumsutstillingen til Unge Kunstneres Samfunn, 1946.
*Jubileumsutstillingen til Unge Kunstneres Samfunn, 1971.
*Landsforeningen Norske Maleres utstilling i Sverige, 1979.
*Galleriet Landsforeningen Norske Malere, Oslo.

## Separatutstillinger
*Hammerlunds Kunsthandel i Oslo, 1947.
*Moss Kunstforening i 1971.
*Moss Kunstforening i 1973.
*Storebrand-Idun Kunstforening i 1973.
*Storebrand-Idun Kunstforening i 1980.
*Gjøvik Kunstforening i 1978.
*Jernbanepersonalets Kunstforening i Oslo, 1980.
*Hurum Kunstlag i 1983.

## Fellesutstillinger
*Skien Kunstforening i 1947.
*Bergen Kunstforening i 1947.
*Stavanger Kunstforening i 1971.
*Galleri 59 i Oslo, 1983.

## Større oppdrag
Arne Sandberg fikk i oppdrag å fargesette hele rekken med bygårder i Gamlebyen Oslo, et prosjekt som ble sluttført sist i 1970-årene. Han utførte også offentlige oppdrag for Moss Kunstgalleri, Gjøvik Kunstforening og for Ulsrud videregående skole i 1981.

## Referanser


## Litteratur
*Sverre S. Amundsen 1945: *50 år i hjertet av Vålerenga. Vålerenga skole 1895-1945*. Rikt illustrert med elevtegninger og fotografier. Oslo: H. Aschehoug & co. (W. Nygaard & Søn).
*Ole Rønning Johannesen 1963: «For den bildende kunst». *Bergens Kunstforening ved 125-års-jubileet 1963*. Bergen: Bergens Kunstforening.
*Reidar Revold 1953: *Norges billedkunst i det nittende og tyvende århundre*, bd. 2, Oslo: Gyldendal.
*Leif Østby 1948: «Utstillinger i Oslo høsten 1947» (s. 61-72). Harry Fett og Arne Nygård-Nilssen (red): *Kunst og Kultur*, 31. årgang. Oslo: Gyldendal.

## Eksterne lenker
* Arne Sandberg i ''Norsk Kunstnerleksikon''.
* Arne Sandberg på KulturNAVs nettsider.
* Minnesider for kunstmaler Arne Sandberg.